לשאלת האספה הכללית

קראתי בעיון את הרשימות של עפר אבירן ויהונתן רגב. עפר הזכיר לי שהייתי פעיל בשעתו להכניס שינוי בתקנון למספר מינימום של 20 לפתיחת אספה. נאלצנו לסגת מהשינוי, כי לצערי כבר לפני למעלה מעשרים שנה לא ניתן היה לפתוח אספה חוקית, מפני שלא נמצאו אפילו עשרים חברות וחברים לפתיחת האספה.

כאחד ממשתתפי האספה "הקבועים", אני מצטרף בחום ובקול גדול לקריאה של עפר לחברות וחברי האגודה – בואו בהמוניכם לאספות הכלליות, כדי שתהיינה כלליות באמת.

עד שהשינוי המוברך יקרה, אני תומך בהצעה לשנות את דרך ההצבעה כך שכל הנושאים המגיעים להחלטה באספה כללית, לאחר הדיון יעברו להצבעה נדחית בקלפי. בעיני ככל שיותר חברות וחברי אגודה ישתתפו בהצבעה, כך יהיו להחלטה יותר משקל ציבורי ומשמעות.

עפר צודק, אכן התקנון הקיים מאפשר הצבעה נדחית בקלפי, אם רוב הנוכחים באספה יצביעו בעד הצבעה נדחית בקלפי. ( סעיף 2 ו' )

המרחק בין הצבעה נדחית בקלפי לבין הוספת האפשרות להצביע בלחיצת מקש הוא קטן מאד, ולדעתי בעל משמעות טכנית ולא עקרונית. מה גם שהצבעה אלקטרונית עשויה להגדיל את מספר המצביעות והמצביעים. כמובן מי שירצו להצביע בקלפי המוצבת במזכירות יוכלו לעשות כך.

עפר הביע חשש שמוסד האספה יתבטל כליל. אני חושב שמול הסכנה הזאת, יש באותה מידה סיכוי טוב שהגידול במספר המצביעות והמצביעים בקלפי נדחית דווקא ישפר את מעמד האספה הכללית לעומת מצבה העלוב כיום. בזכות זה שירבו קולות המצביעים יגדל העניין הציבורי בנושאים שעל הפרק וכולם יעשו מאמץ להציג את הדעות השונות ולשכנע באספה גופה, או לפחות בכתב. וכשנזכה שוב למועדון מלא באספות הכלליות, נוכל לחזור להצבעה במקום.

לסיכום, בשלב זה אני מציע הצבעה נדחית בקלפי, (כולל אלקטרונית) על כל דיוני האספות הכלליות.

בברכת חברים

אליעזר יפה